**Seimo narių K. Ramelio, R. Baškienės, A. Bauros pranešimas: kodėl Seimas nepasinaudojo galimybe užkirsti kelią rinkėjų apgaudinėjimui?**

2010 m. spalio 20 d. pranešimas VIR

2010 m. spalio 19 d. Seimo plenariniame posėdyje balsuojant dėl Savivaldybių tarybų rinkimų įstatymo pataisos priėmimo, kurią inicijavo Seimo narys, valstietis liaudininkas Konstantas Ramelis, „už“ balsavo 44 Seimo nariai (Seimo nariai-valstiečiai liaudininkai, Darbo partijos frakcijos, frakcijos „Tvarka ir teisingumas“, dalis Krikščionių partijos frakcijos, Seimo nariai-Tautos prisikėlimo partijos atstovai). „Prieš“ balsavo 23, „susilaikė“ 23 Seimo nariai. Pritrūko 3 balsų priimti įstatymą, kuris užkirstų kelią rinkėjų apgaudinėjimui. Įrašytas į partijų sąrašus asmuo, kurio užimamos pareigos pagal Konstituciją ir įstatymus nesuderinamos su savivaldybės tarybos nario pareigomis, įsigaliojus galutiniams rinkimų rezultatams, netektų pareigų, arba su juo būtų nutraukiama darbo sutartis. Šio įstatymo projekto priėmimo būtinumą patvirtina ir statistiniai duomenys: tuoj po rinkimų tarybos nario mandato atsisako beveik 21 proc. tarybos narių. Žmonės išrenka vienus, o tarybos nariais tampa kiti.

Seimas turėjo puikią galimybę parodyti moralios politikos pavyzdį, tokiu būdu bent kiek pagerinant itin žemus žmonių pasitikėjimo Seimu reitingus. socialdemokratai, liberalcentristai balsavo prieš arba susilaikė. Iš 45 Tėvynės sąjungos-Lietuvos krikščionių demokratų frakcijos narių tik 6 buvo „už“, likusieji nepritarė įstatymo projektui. Tenka tik nusistebėti, kodėl šioms partijoms taip svarbu, kad negalintys būti savivaldybių tarybos nariais seniūnai, savivaldybių biudžetinių įstaigų vadovai vis tiek būtų rašomi į sąrašus, tapdami tik rinkėjų viliotojais. Matomai šios partijos tikisi laimėti savivaldybių tarybų rinkimus tik apgaudinėdamos rinkėjus.

Negi partijoms trūksta autoritetą turinčių kandidatų į savivaldybių tarybas? Ar šioms partijoms nesvarbus Vyriausiosios tarnybinės etikos komisijos išaiškinimas, kad *„… dalyvavimas savivaldos rinkimuose, iš anksto žinant, kad bus atsisakyta tarybos nario mandato, neatitinka Valstybės politikų elgesio kodekso principų, neabejotinai pakerta bendruomenės narių pasitikėjimą politinėmis partijomis, valstybės politikais…“?*

Pažymėtina, kadminėtoįstatymo projektui buvo pritaręs ir Seimo Valstybės valdymo ir savivaldybių komitetas.

Seimo nariai-valstiečiai liaudininkai, nuoširdžiai siekę užkirsti kelią rinkėjų apgaudinėjimui, išlieka ištikimi savo nuostatai ir **kviečia visas partijas, vadovaujantis pagarbos žmogui ir valstybei, sąžiningumo ir skaidrumo, garbės ir moralės principais, net ir nepriėmus šio teisės akto, siekti, kad savivaldybių tarybų rinkimų sąrašai būtų sudaryti tik iš tų asmenų, kurie pasirengę ir gali dirbti savivaldybės taryboje.**

Nė viena partija neturi teisės apgaudinėti rinkėjų.

*Mišrios Seimo narių grupės Seimo nariai:*

*Konstantas Ramelis, Rima Baškienė, Antanas Baura*

*Tel. 8 698 42173*